《和陈长茜休致二首 其一》
宋代·吕陶

惜君有高才，舒卷莫非道。趋时忽倦游，谢事不待老。

私谋惟恐晚，公论叹其早。平生恬淡怀，忧恨未尝抱。

白日由此闲，红尘洒然少。鼓棹勿迟迟，湘川秋色好。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。